בופון זכה גם בתארים קבוצתיים ואישיים יוקרתיים רבים. בשנת 2004 נבחר על ידי פלה כאחד מארבעה עשר איטלקים ברשימת פיפ"א 100, שכללה את 125 הכדורגלנים הטובים בעולם שחיו באותה העת. הוא נבחר כשוער השנה בסרייה א' בכמות שיא של אחת עשרה שנים. לאחר זכייתה של נבחרתו במונדיאל 2006 זכה בופון בפרס יאשין המוענק לשוער המצטיין של הטורניר, ונכלל גם בקבוצת הטורניר, כמו גם ביורו 2008 וביורו 2012. בופון הוא השוער היחיד שזכה בתואר שחקן השנה של אופ"א, בגרסתו הקודמת. באותה שנה נבחר בופון גם כשוער השנה של אופ"א, והיה חלק מנבחרת השנה של אופ"א בשנים 2003, 2004 ו-2006. בשנת 2006 נבחר בופון כסגנו של פאביו קנבארו בקרב על תואר כדור הזהב, וכחלק מנבחרת השנה של פדרציית הכדורגל הבינלאומית לכדורגלים מקצוענים, תואר בו זכה גם בשנת 2007. לאחר ההעפלה של יובנטוס לגמר ליגת האלופות 2015, נבחר בופון כחלק מנבחרת הטורניר וסיים במקום הרביעי בקרב על תואר שחקן השנה של אופ"א לשנת 2015. הוא בעל מספר הזכיות הגבוה ביותר (5) בתואר שוער השנה של הפדרציה הבינלאומית להיסטוריה וסטטיסטיקה של הכדורגל (ביחד עם איקר קסיאס), וכן בתוארי השוער המצטיין של המאה ה-21, השוער המצטיין של 25 השנים האחרונות והשוער המצטיין של העשור החולף על ידי אותו הארגון. בשנת 2016 נהיה בופון לשוער הראשון שזוכה בתואר כף רגל הזהב, שניתן הן עבור אישיות והן עבור יכולת משחק.